**Cynrychiolydd personol (apostol)**

(Llythyr Paul at y Colosiaid\_1)

Roedd Paul ar un adeg yn cael ei alw’n Saul. Roedd o’n Iddew ac yn ddinesydd Rhufeinig. Pan oedd yn ddyn ifanc roedd Paul yn erlid Cristnogion, ond dyma fo’n cyfarfod Iesu mewn ffordd ddramatig iawn wrth fynd i Ddamascus (Actau 9) – profiad newidiodd ei fywyd yn llwyr. Cafodd ei ddewis gan Iesu i rannu’r efengyl hefo pobl o genhedloedd eraill (nid Iddewon yn unig), ac aeth ar dair taith genhadol i ddweud wrth eraill am Iesu a dechrau eglwysi newydd mewn trefi a dinasoedd. Dyma pam gafodd o’r enw **Apostol** (cynrychiolydd personol neu ‘negesydd’).

Dioddefodd Paul bob math o beryglon ar y teithiau hyn, ac aeth i’r carchar am rannu’r newyddion da am Iesu. Yn y carchar sgwennodd y llythyr yma at y Colosiaid. Roedd wedi gobeithio mynd ar bedwaredd taith i Sbaen, ond cafodd ei arestio yn Jerwsalem, a’i gymryd i Rufain i sefyll ei brawf o flaen yr Ymerawdwr. Cafodd ei gadw dan arestiad tŷ am ddwy flynedd, ond mae llyfr yr Actau yn gorffen yn sydyn, heb roi gwybod beth ddigwyddodd iddo fo wedyn. Mae’n debyg iddo gael ei ladd tua 67 O.C. trwy orchymyn Nero.

Mae llythyrau Paul yn bwysig iawn achos maen nhw’n help i ni ddeall mwy am waith Iesu. Maen nhw hefyd yn help i ni fyw fel Cristnogion.

Be ydy ystyr Apostol?

....................................................................................................

Yn ôl **Actau 9:20**, pa neges oedd Paul yn bregethu yn y synagogau Iddewig?

.............................................................................................

.............................................................................................

Prif neges llythyr Paul at yr eglwys fach oedd yn Colosae oedd bod Iesu Grist yn ddigon; doedd dim angen iddyn nhw adio elfennau o’u traddodiadau, diwylliant ac arferion crefyddol eu hunain at efengyl Iesu Grist.

Yn y ddwy bennod gyntaf mae Paul yn egluro beth ydy’r Efengyl er mwyn i’r Colosiaid wybod beth oedd yn iawn a beth oedd ddim yn iawn yn yr eglwys Gristnogol. Mae o’n rhoi cyngor ymarferol i’r eglwys ar sut i fyw fel Cristnogion, ac yn rhoi darlun gwych o Iesu, a sut mae o’n gwneud pobl yn iawn hefo Duw ac hefo’i gilydd.

**Lle oedd Colosae?** Tua 120 milltir i’r dwyrain o Effesus, sydd heddiw yn Nhwrci. Yng nghyfnod y Beibl y Rhufeiniaid oedd yn rheoli’r ardal yma.

**Sut glywodd pobl Colosae am Iesu Grist?** Wrth i Paul deithio o le i le yn rhannu’r newyddion da am Iesu daeth dyn o’r ardal o’r enw Epaffras yn Gristion. Mae’n debyg ei fod wedi mynd yn ôl i Colosae a dysgu pobl eraill am Iesu,

*Epaffras, ein cydweithiwr annwyl ni, ddysgodd hyn i gyd i chi, ac mae wedi bod yn gwasanaethu’r Meseia yn ffyddlon ar ein rhan ni.* ***(1.7)***